Aalborg Kommune sendte natten til torsdag 100 snerydningskøretøjer på vejene, men sneen faldt på det værst tænkelige tidspunkt, siger afdelingsleder ved kommunen.

Da sneen over Aalborg begyndte at falde med stor hast natten til torsdag klokken 02.30 sendte kommunens vintertjeneste 100 køretøjer af forskellig art på vejene. - Vi begyndte at salte vejene omkring klokken 02 hvor sneen kun faldt meget let, men omkring klokken 02.30 kom der fart på snefaldet, og så satte vi gang i et noget større apparat, fortæller afdelingsleder ved entreprenørafdelingen i Aalborg Kommune Niels Sloth. De 100 køretøjer dækker over alt fra lastbiler med sneplov til små traktorer, der fejer sneen væk fra cykelstierene. Selvom kommunen satte et stort beredskab i sving allerede omkring 02.30 kunne det ikke lade sig gøre at rydde alle vejene inden morgentrafikken satte ind. - Det var faktisk det værst tænkelige tidspunkt, for inden vi blev færdige med de store veje var morgentrafikken igang, og så kører vores vogne jo i de samme køer som borgerne, fortæller Niels Sloth der forventer at de såkaldte A- og B-veje er ryddet omkring klokken 9.